Žemiau yra pateikiamos pastabos bei atsakymai į jas.

**1. Prašome patikslinti PŪV pavadinimą, nurodant gilinamą objektą.**

*Su pastaba sutinkame. Atsižvelgiant į tai, kad Atranka krantinėms nr. 67 ir Nr. 68 buvo vykdyta 2013 m. ir Aplinkos apsaugos agentūra buvo priėmusi teigiamą išvadą, bei į tai, jog pagal gautą teigiamą atrankos išvadą išduotas statybos leidimas, patiksliname pavadinimą:* ***Klaipėdos valstybinio jūrų uosto krantinių Nr. 67 ir Nr. 68 rekonstravimas. Krantinės Nr. 68 rekonstravimas ir gilinimas iki 14,5 m (III etapas).***

**2. Papildyti informaciją apie planuojamą ūkinę veiklą, kokie krantinių rekonstrukcijos darbai bus vykdomi, kokiame plote planuojami uosto akvatorijos gilinimo darbai.**

*Informacija papildyta. Atrankos 2.3 skyriuje bei 2 Atrankos priede yra pateikta papildoma informacija pagal 2015 m. UAB „Sweco hidroprojektas“ paruoštą techninį projektą.*

***3.* Papildyti informaciją apie uosto akvatorijos gilinimo metu iškasto grunto gramzdinimo vietas.**

*Informacija papildyta. Atrankos skyriuje 3.8 yra pateikta informacija apie dampingą, kuriame planuojama gramzdinti iškastą gruntą.*

**4. Patikslinti informaciją apie paviršinių nuotekų tvarkymą krantinių eksploatacijos metu.**

*Informacija papildyta. Atrankos skyriuje 2.8 yra pateikta informacija apie suprojektuotą nuotekų sistemą, kuri bus naudojama krantinės Nr. 68 eksploatacijos metu.*

**5. Patikslinti informaciją apie krantinių rekonstravimo ir uosto akvatorijos gilinimo galimą sąveiką su kita planuojama ir vykdoma ūkine veikla. Būtina įvertinti galimą akumuliuojantį akvatorijos gilinimo poveikį su gretimoje aplinkoje planuojamais ir vykdomais akvatorijos gilinimo ir krantinių rekonstrukcijos darbais.**

*Informacija papildyta. Atrankos skyriuje 2.14 yra pateikta informacija apie galimą sąveiką su kita planuojama ir vykdoma veikla.*

**6. Patikslinti informaciją apie kraštovaizdį planuojamoje teritorijoje, 3.1. lentelėje nurodant PŪV teritoriją.**

*Rašant šį skyrių buvo įsivėlusi korektūros klaida nurodant neteisingą 3.1 lentelės pavadinimą. Klaida tekste yra ištaisyta. Lentelėje pateikta informacija yra teisinga ir paruošta pagal Lietuvos Respublikos kraštovaizdžio erdvinės struktūros įvairovės ir jos tipų identifikavimo studiją (I ir II dalys, 2013).*

**7. Prašome Atrankos informacijoje pateikti informaciją apie antrinės taršos susidarymą suspenduotų dalelių, biogeninių ir teršiančių medžiagų, susikaupusių dugno nuosėdose, atžvilgiu. Kasimo darbų metu paprastai padidėja drumstumas, t.y. padidėja suspenduotų dalelių koncentracija vandens storymėje, kas gali neigiamai įtakoti žuvis ir kitus gyvus organizmus. Taip pat dėl dugno nuosėdų kasimo ir resuspensijos galima padidėjusi vandens storymės tarša biogeninėmis (pvz., azotas, fosforas) ir teršiančiomis (pvz., sunkieji metalai) medžiagomis. Siekiant mažinti antrinės taršos poveikį aplinkai pateikite informaciją kokių prevencinių priemonių reikalinga imtis.**

*Informacija papildyta. Atrankos skyriuje 2.3 yra pateikta informacija apie galimą antrinę taršą.*

**8. Atrankos informacijos 3.8. skyriuje pateikti vienkartiniai 2017-10-03 paimtų grunto mėginių analizės rezultatai, kas atspindi dabartinę momentinę cheminę taršą. Vertinant teritorijos taršą praeityje reikalinga įvertinti ilgesnio laikotarpio duomenis. Siūlome pakeisti skyriaus pavadinimą, kuris atspindėtų pateikiamą informaciją.**

*Su pastaba sutinkame. Atsižvelgiant į siūlymą buvo pakoreguotas 3.8 skyriaus pavadinimas, kuris tiksliau apibūdina šiame skyriuje pateiktą informaciją.*

 **9. Papildyti informaciją apie artimiausias Europos ekologiniam tinklui Natūra 2000 priklausančias teritorijas.**

*Informacija apie*  a*rtimiausias Europos ekologiniam tinklui Natūra 2000 priklausančias teritorijas yra papildyta 3.5 skyriuje.*

**10. Atkreipiame dėmesį, kad Atrankos informacijoje pateiktos schemos ir žemėlapiai turi būti informatyvūs, lengvai įskaitomi, su pažymėta PŪV teritorija.**

*Atrankos informacijos medžiagoje pateikti žemėlapiai yra atnaujinti. Juose yra pažymėta krantinė Nr. 68, bei III etapo metu planuojama rekonstruoti jos dalis.*

**11. Informuojame, kad Nacionalinio visuomenės sveikatos centro prie Sveikatos apsaugos ministerijos Klaipėdos departamentas 2018-06-21 raštas Nr. (3-11 14.3J.5 E)2-27167 išnagrinėjęs ir įvertinęs Atrankos informacijos dokumentus, pateikė motyvuotus pasiūlymus. Prašome atsižvelgti į rašte teikiamus pasiūlymus ir papildyti Atrankos informaciją.**

*Su pastaba iš dalies sutinkame.*

***Dėl poliakalės darbo.***

*Atrankos informacijos 2.10 skyrius papildytas nurodant, kad poliakalėms siūlome leisti dirbti tik darbo dienomis nuo 8 val. ryto iki 17 val. vakaro.*

***Dėl gilinimo darbų.***

*Šiuo metu gilinimo darbams yra naudojamos grunto kasimo įrengimai, kurių keliamas triukšmas yra tolygus laivo ar ekskavatoriaus keliamam triukšmui. Be to, grunto kasimas vykdomas etapais: iš pradžių gruntas iškasamas ir po to vežamas į dampingo rajoną. Iškasto grunto išvežimas užtrunka ne mažiau 2 val., todėl gilinimo darbai vykdomi su pertraukomis.*

*Kaip papildomą apsaugos priemonę Atrankos medžiagos 4.11 skyriuje (Planuojamos ūkinės veiklos charakteristikos ir (arba) priemonės, kurių numatoma imtis siekiant išvengti bet kokio reikšmingo neigiamo poveikio arba užkirsti jam kelią) yra numatytas punktas:*

*1. Informuoti kompaniją, kuri atliks gilinimo darbus šalia krantinės Nr. 68, apie Lietuvoje galiojančias triukšmo normas (Lietuvos higienos normą HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“. 2011, Nr. 75-3638). Ši kompanija turėtų įsipareigoti savo darbus organizuoti taip, kad gyvenamuosiuose rajonuose gilinimo darbų keliamas triukšmo lygis vakare bei nakties metu neviršintų leistinų verčių pagal Lietuvos higienos normą HN 33:2011.*

*Atsižvelgiant į šiuos argumentus siūlytume leisti gilinimo darbus vykdyti ir nakties metu,* ***su sąlyga****, kad triukšmo lygis gyvenamųjų namų rajone nebus didesnis nei leidžiamas pagal Lietuvos higienos normą HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ (2011, Nr. 75-3638), t.y. nakties metu neviršys 45* *dBA.*